text: Nu kræver grænse-handel vinterdæk
  27 november 2010 kl. 10.03
  Det er fremover ulovligt at køre uden vinterdæk i Tyskland, hvis der er sne eller sjap på vejene.
  Så skal du et smut over grænsen til Tyskland for at handle ind til årets julefrokost, bør du have vinterdæk på din bil.
  Nu er det nemlig lovpligtigt at køre med vinterdæk, hvis der er sne eller is på de tyske veje. Det skriver Flensborg Avis.
  Tidligere skulle biler blot være udstyret med dæk, der var velegnede til vejr- og vejforhold, men det lavede det tyske andetkammer, Forbundsrådet, om på fredag.
  Vælger man alligevel at tage en køretur i det tyske vintervejr med sommerdæk på bilen, koster det en bøde på 600 kroner - en fordobling af den bøde, der tidligere blev givet for at køre med dæk, der ikke var egnet til vejret.
  